b'\n_START_ARTICLE_\nVilniaus Vladislavo Sirokoml\xc4\x97s gimnazija\n_START_SECTION_\nIstorija\n_START_PARAGRAPH_\nPasibaigus 1950-1951 mokslo metams, i\xc5\xa1 16-osios lenk\xc5\xb3-rus\xc5\xb3 mokyklos, \xc4\xafsik\xc5\xabrusios Vilniuje, Ukmerg\xc4\x97s g. 3, rus\xc5\xb3 klas\xc4\x97s buvo i\xc5\xa1keltos kitur, o mokykla su lenk\xc5\xb3 d\xc4\x97stom\xc4\x85ja kalba pavadinta 35-\xc4\x85ja septynmete mokykla. 1954 m. mokykla tapo vidurin\xc4\x97, jai suteiktas 19-asis numeris. 1959 m. i\xc5\xa1leista pirmoji 16 abiturient\xc5\xb3 mokyklos laida._NEWLINE_Vadovaujant Zinaidai Suba\xc4\x8diuvienei mokykla perkelta \xc4\xaf kit\xc4\x85 pastat\xc4\x85. D\xc4\x97l naujo pastato r\xc5\xabpinosi ne tik mokyklos vadovyb\xc4\x97, bet ir mokini\xc5\xb3 t\xc4\x97vai. 1971 m. visos Vilniaus 19-osios vidurin\xc4\x97s mokyklos klas\xc4\x97s persik\xc4\x97l\xc4\x97 \xc4\xaf nauj\xc4\x85 pastat\xc4\x85 Linkmen\xc5\xb3 g. 8._NEWLINE_1989 m. gegu\xc5\xbe\xc4\x97s 22 d. mokyklai suteiktas lenk\xc5\xb3 poeto ir ra\xc5\xa1ytojo Vladislavo Sirokoml\xc4\x97s vardas. Vilniaus ir Vilniaus kra\xc5\xa1to myl\xc4\x97toj\xc5\xb3 draugijos Ol\xc5\xa1tyno (Lenkija) skyriaus pastangomis mokykla turi savo v\xc4\x97liav\xc4\x85, kurioje pavaizduota lyra (d\xc4\x97l savo k\xc5\xabrybos Vl. Sirokoml\xc4\x97 vadinamas kaimo lyriku) bei u\xc5\xbera\xc5\xa1yti mokyklos glob\xc4\x97jo gimimo ir mirties metai. Lenk\xc5\xb3 kalbos mokytojos Lucijos Mol\xc4\x8danovi\xc4\x8d iniciatyva ir pastangomis mokykloje \xc4\xafkurtas Vl. Sirokoml\xc4\x97s atminimo kambarys, kuriame saugomi \xc4\xafvair\xc5\xabs eksponatai: pirmosios poeto i\xc5\xa1leistos knygos, monografijos, nuotraukos ir kt. 1998 m. mokykloje lank\xc4\x97si Lenkijos Respublikos Prezidentas Aleksandras Kvasnevskis (lenk. Aleksander Kwa\xc5\x9bniewski) su \xc5\xbemona._NEWLINE_Mokyklos projektinis paj\xc4\x97gumas yra 794 viet\xc5\xb3, tod\xc4\x97l pamokos vyksta dviem pamainomis. Mokykloje yra 10 gimnazijos klasi\xc5\xb3: 6 klas\xc4\x97s \xe2\x80\x93 humanitarinio profilio; 4 klas\xc4\x97s \xe2\x80\x93 realinio profilio. Nuo 1989 m. mokykloje veikia harceri\xc5\xb3 draugov\xc4\x97, \xc5\xa1iuo metu draugov\xc4\x97je yra 60 nari\xc5\xb3. Dain\xc5\xb3 ir \xc5\xa1oki\xc5\xb3 ansamblis \xe2\x80\x9eWilenka\xe2\x80\x9c (\xe2\x80\x9eVilnel\xc4\x97\xe2\x80\x9c) \xe2\x80\x93 seniausias mokyklinis folkloro ansamblis Lietuvoje, \xc4\xafkurtas 1972 m._NEWLINE_2017 m. mokykla tapo gimnazija.'